ชะลอขุดหินน้ำมันแม่สอดสู้ต้นทุนไม่ไหว
กรมเชื้อเพลิงฯ ยอมรับขุดหินน้ำมันแม่สอดไม่คุ้มลงทุนเทียบกับเชื้อเพลิงอื่น
20 ส.ค. 2554

กรมเชื้อเพลิงฯ ยอมรับขุดหินน้ำมันแม่สอดไม่คุ้มลงทุนเทียบกับเชื้อเพลิงอื่น
นายทรงภพ พลจันทร์ อธิบดีกรมเชื้อเพลิงธรรมชาติ เปิดเผยถึงความคืบหน้าการศึกษาความเป็นไปได้ในการพัฒนาแหล่งหินน้ำมันแม่สอด จ.ตาก ว่า ยังไม่คุ้มค่าในด้านพลังงานหากจะนำมาผลิตเป็นน้ำมันหรือเป็นเชื้อเพลิงในการผลิตไฟฟ้า เพราะมีต้นทุนที่สูงเมื่อเปรียบเทียบกับการใช้เชื้อเพลิงชนิดอื่น แต่ทางกรมอุตสาหกรรมพื้นฐานและการเหมือนแร่กลับสนใจหินน้ำมันเพราะสามารถนำมาใช้เป็นวัตถุดิบในการผลิตเป็นปูนซีเมนต์ได้
ทั้งนี้หลังจากแนวโน้มราคาน้ำมันตลาดโลกปรับสูงเกินกว่า 100 เหรียญสหรัฐ/บาร์เรลมาตั้งแต่ช่วงต้นปีทาง บริษัท ปตท. ได้มาขอข้อมูลไปศึกษาความคุ้มค่าการลงขุดเจาะหินน้ำมันเพื่อผลิตเป็นน้ำมัน คงต้องให้เวลาในการศึกษาระยะหนึ่งก่อน ส่วนผลศึกษาของกรมเชื้อเพลิงฯจะนำเสนอต่อรัฐบาลในช่วงปลายปี
ทั้งนี้ ผลการศึกษาพบว่าการสกัดน้ำมันจากหินน้ำมันจะได้คุณสมบัติคล้ายน้ำมันดิบ มีความหนืดอยู่ในช่วงปานกลางถึงสูง และมีความเป็นไขสูง โดยต้นทุนการผลิตน้ำมันหินมีค่าอยู่ในช่วง 110-160 เหรียญสหรัฐ/บาร์เรล 
ค่าใช้จ่ายนี้ยังไม่รวมค่าใช้จ่ายด้านสิ่งแวดล้อม ซึ่งน้ำมันหินเมื่อนำไปกลั่นจะได้น้ำมันเตาและน้ำมันดีเซลเป็นส่วนใหญ่ ซึ่งสะท้อนว่ามีต้นทุนที่สูงจริง ยกเว้นหากราคาน้ำมันปรับสูงขึ้นมากกว่าในปัจจุบัน
ด้านการศึกษาเพื่อทำเหมืองหินน้ำมันโดยวิธีเหมืองเปิด ซึ่งวิธีคล้ายเหมืองถ่านหินแม่เมาะ จ.ลำปาง พบว่าหินน้ำมันทั้ง 2 ชั้น มีค่าความร้อนเฉลี่ย 957 กิโลแคลอรี/กิโลกรัม มีปริมาณสำรอง 32 ล้านตัน 
อย่างไรก็ตาม หากกำหนดอายุเหมือง 30 ปี ผลิตหินน้ำมันปีละ 1.08 ล้านตัน คำนวณต้นทุนการผลิตหินน้ำมันที่อัตรา 1,270.18 บาท/ตัน 
นอกจากนี้ หินน้ำมันแม่สอดที่มีค่าความร้อนเฉลี่ย 957 กิโลแคลอรี/กิโลกรัม ในขณะที่ถ่านหินมีค่าความร้อนตั้งแต่ 2,500-6,000 กิโลแคลอรี/กิโลกรัม เพื่อผลิตเป็นกระแสไฟฟ้า พบว่าถ้าสร้างโรงไฟฟ้าพลังความร้อนขนาด 52 เมกะวัตต์ จำนวน 1 โรง มีอายุโครงการประมาณ 30 ปี
โดยติดตั้งเครื่องผลิตไอน้ำแรงดันสูง แบบ Circulating Fluidized Bed Boiler จะมีต้นทุนการผลิตไฟฟ้าอยู่ที่ 5.8 บาท/หน่วย ซึ่งเป็นราคาต้นทุนที่สูงกว่าค่าเฉลี่ยต้นทุนการผลิตจากโรงไฟฟ้าชนิดอื่นของการไฟฟ้าฝ่ายผลิตแห่งประเทศไทย(กฟผ.) ถึง 2 เท่า 
นายทรงภพ กล่าวว่า การศึกษาและสำรวจแหล่งหินน้ำมันแม่สอด จ.ตาก เกิดจาก ครม.เมื่อวันที่ 11 ธ.ค.2550 มีมติให้กระทรวงพลังงานโดยกรมเชื้อเพลิงธรรมชาติและกฟผ. เป็นผู้ศึกษาสำรวจแหล่งหินน้ำมันแม่สอด จ.ตาก ในเขตพื้นที่ 104 ตารางกิโลเมตร ให้แล้วเสร็จภายใน 4 ปี นับจากวันที่คณะรัฐมนตรีมีมติอนุมัติ จะถึงกำหนดในวันที่ 10 ธ.ค. 2554